Zmluva
o podmienkach ručenia, uzatvorená podľa § 51 Občianskeho zákonníka 
a § 10 ods. 4 Zákona NR SR číslo 386/2002 Z.z. o štátnom dlhu a štátnych zárukách .

Zmluvné strany

Ministerstvo financií Slovenskej republiky,
Štefanovičova 5
817 82  Bratislava

zastúpená: Františkom Hajnovičom, ministrom
Bankové spojenie: NBS
Číslo účtu: 2521-002/0720
IČO: 00 151 742
ďalej len ”ministerstvo”

a

Železnice Slovenskej republiky, Bratislava
Klemensova 8
813 61  Bratislava

zastúpená: Ladislavom Saxom, generálnym riaditeľom
Bankové spojenie: TATRA BANKA
IČO: 31 364 501
DIČ: 00 31 364 501
Zapísaná v Obchodnom registri Okresného súdu Bratislava I, Vložka 312/B
ďalej len ”žiadateľ”

Čl. 1
Predmet zmluvy

Predmetom zmluvy je stanovenie podmienok, za ktorých vláda SR môže prevziať štátnu záruku za riadne splnenie záväzkov žiadateľa, vyplývajúcich zo syndikovaného úveru, ktorý mu bude poskytnutý Konzorciom bánk pod vedením Tatra banky, a.s.Bratislava vo výške 1.500.000.000,-Sk a z nich vyplývajúce práva a povinnosti zmluvných strán, ako aj práva Ministerstva dopravy, pôšt a telekomunikácií SR.
Čl. 2
Práva a povinnosti zmluvných strán

Ak vláda SR prevezme záruku za riadne splácanie záväzkov žiadateľa, vyplývajúcich zo syndikovaného úveru, ktorý bude poskytnutý žiadateľovi v roku 2002 Konzorciom bánk pod vedením Tatra banky, a.s. Bratislava vo výške 1.500.000.000,-Sk  žiadateľ sa zaväzuje:

1	Prostriedky získané z tohto úveru použiť v súlade s dohodnutými podmienkami len na financovanie záväzkov ŽSR schválených vládou SR v Návrhu na prevzatie štátnej záruky za úver organizovaný bankovým Konzorciom pod vedením Tatra banky, a.s.

2	Použitie prostriedkov z úveru a finančných výnosov spojených s úverom nad objem podľa článku 2 bodu 1. podlieha schváleniu ministerstva dopravy, pôšt a telekomunikácií.Použitie nesmie byť v rozpore so zákonom č 231/1999 Z.z. o štátnej pomoci v znení zákona č. 434/2001 Z.z.
3	Prostriedky úveru viesť na samostatnom účte.
4	Dvakrát ročne informovať ministerstvo a Ministerstvo dopravy, pôšt a telekomunikácií SR o svojej finančnej a celkovej ekonomickej situácii, vrátane prehľadu splácania istiny a úrokov z úveru a prehľadu o tvorbe fondu a stave jeho účtu, uvedených v ods. 5 a 4 tohto článku. Informáciu bude žiadateľ písomne predkladať najneskôr k 30. aprílu a 30. septembru príslušného roka až do splatenia úveru; k 30. aprílu predložiť účtovnú závierku za predchádzajúci rok overenú audítorom.
5	Pre minimalizáciu rizika vytvoriť podmienky pre kumuláciu zdrojov na splatenie svojich záväzkov vyplývajúcich z poskytnutia tohto úveru. Minimálna tvorba zdrojov môže byť v jednotlivých rokoch splácania úveru vo výške splatných úrokov v príslušnom roku realizovaná priamym prevodom prostriedkov pridelených ŽSR zo štátneho rozpočtu na základe zmluvy o výkonoch vo verejnom záujme. Ďalšie zdroje sa budú vytvárať z vlastných zdrojov žiadateľa ročne vo výške jednej desatiny istiny úveru.
6	V prípade ohrozenia splácania istiny alebo úrokov je žiadateľ povinný oznámiť túto skutočnosť písomne najneskôr 30 dní pred príslušným termínom splatnosti ministerstvu  a Ministerstvu dopravy, pôšt a telekomunikácií SR , s presným uvedením dôvodu a súčasne predložiť ministerstvu návrh splátkového kalendára na zabezpečenie splatenia návratnej finančnej výpomoci.
7	Na vyžiadanie ministerstva alebo Ministerstva dopravy pôšt a telekomunikácií SR poskytnúť v potrebnom rozsahu dokumentáciu, potrebnú na výkon kontroly plnenia podmienok úverovej zmluvy, ručiteľskej zmluvy a tejto zmluvy a umožniť ministerstvu a Ministerstvu dopravy, pôšt a telekomunikácií SR výkon kontroly.
8	Bez zbytočného odkladu písomne oznámiť ministerstvu a Ministerstvu dopravy, pôšt a telekomunikácií SR, že bol proti ŽSR podaný návrh na vyhlásenie konkurzu, alebo návrh na vyrovnanie, alebo nútené vyrovnanie, alebo bolo vydané rozhodnutie o likvidácii ŽSR.
9	Ak štát bude plniť záväzok z úverovej zmluvy špecifikovanej v Čl. 1 voči z nej vyplývajúcemu veriteľovi za žiadateľa, je tento povinný pred termínom splatnosti každej takejto splátky uzavrieť s ministerstvom Zmluvu o návratnej finančnej výpomoci.
10	V prípade transformácie dlžníka na inú hospodársko-právnu formu, ako aj zmeny vlastníctva jeho majetku, je žiadateľ povinný o tejto skutočnosti ihneď upovedomiť ministerstvo, pričom záväzky vyplývajúce pre žiadateľa z tejto zmluvy prechádzajú na jeho právneho nástupcu.
11	V prípade, že žiadateľ nesplní ktorúkoľvek z povinností uvedených v tejto zmluve, alebo nedodrží v zmluve stanovené termíny, je povinný zaplatiť v prospech príjmového účtu štátneho rozpočtu č. 19-5327002/0720 zmluvnú pokutu vo výške 1 mil. Sk za každé jednotlivé porušenie podmienok tejto zmluvy. Zaplatením pokuty predmetná povinnosť nezaniká a jej splnenie je súdne vymáhateľné.
12	Umožniť aby zástupca ministerstva a zástupca Ministerstva dopravy, pôšt a telekomunikácií SR boli členmi správnej rady žiadateľa, a to po dobu trvania záväzkov žiadateľa vyplývajúcich z tejto zmluvy a jeho záväzkov voči ministerstvu, vyplývajúcich z realizovaných štátnych záruk.
13	Žiadateľ súhlasí s tým, že voči ministerstvu sa na jeho účty v peňažných ústavoch nevzťahuje bankové tajomstvo.

Čl. 3.
Záverečné ustanovenia 

1	Zmluva nadobúda platnosť dňom jej podpísania obidvomi zmluvnými stranami a účinnosť dňom podpísania Ručiteľskej zmluvy Ministerstvom financií SR.

2	Táto zmluva môže byť zmenená alebo doplnená len so súhlasom zmluvných strán a na základe predchádzájúceho súhlasu Ministerstva dopravy, pôšt a telekomunikácií SR a to formou písomného dodatku, ktorý nadobúda platnosť a účinnosť dňom podpísania obidvomi zmluvnými stranami.

3	Zmluvné strany sa dohodli, že pre prípadné spory plynúce z tejto zmluvy, pokiaľ by ich nevyriešili ich štatutárni zástupcovia rokovaním, je miestne príslušné Obchodnému súdu v Bratislave.
4	Zmluvné strany zhodne prehlasujú, že zmluva nebola uzatvorená v tiesni a vyjadruje ich slobodnú vôľu, čo potvrdzujú svojimi podpismi.
5	Práva a povinnosti zmluvných strán vyplývajúce z tejto zmluvy sa riadia, pokiaľ nie je v zmluve ustanovené inak, všeobecne záväznými predpismi.
6	Platnosť zmluvy končí splnením záväzkov vyplývajúcich z tejto zmluvy a splnením všetkých záväzkov žiadateľa voči ministerstvu, vyplývajúcich z realizovaných štátnych záruk.
7	Zmluva je vyhotovená v 5 rovnopisoch (pre každú stranu po dvoch a jeden pre Ministerstvo dopravy, pôšt a telekomunikácií SR), pričom každý má platnosť originálu. Ministerstvo obdrží podpísaný text zmluvy pred predložením žiadosti o štátnu záruku Ministerstvom dopravy, pôšt a telekomunikácií na rokovanie vlády SR.

V Bratislave, dňa   . augusta 2002
František Hajnovič | | Ladislav Saxa
minister | | generálny riaditeľ
Ministerstvo financií SR | | Železnice Slovenskej republiky